C 479/10
RO
Jurnalul Oficial al Uniunii Europene
16.12.2022
Joi, 19 mai 2022
29. respinge declarația din 3 martie 2022 prin care autoritățile din regiunea ocupată Transnistria au anunțat încetarea procesului de soluționare a conflictului și au lansat un nou apel la recunoașterea așa-numitei „independențe” a Transnistriei, și își exprimă îngrijorarea cu privire la această declarație; reamintește că sprijină o soluționare globală și pașnică a conflictului din Transnistria prin procesul de negociere în formatul 5+2, bazându-se pe suveranitatea și integritatea teritorială a Republicii Moldova, în cadrul frontierelor sale recunoscute la nivel internațional, cu un statut special pentru regiunea Transnistria, în interiorul unui stat moldovean viabil; subliniază că, indiferent de soluția aleasă pentru a rezolva problema transnistreană, ea trebuie să respecte dreptul suveran al Republicii Moldova de a-și alege orientarea în materie de apărare și politică externă; sprijină eforturile de extindere a beneficiilor acordului de liber schimb aprofundat și cuprinzător și a regimului de călătorii fără viză la regiunea Transnistria, care ar permite o creștere semnificativă a mobilității și a comerțului cu această regiune; 30.
observă că Misiunea UE de asistență la frontieră în Republica Moldova și Ucraina joacă un rol foarte important în armonizarea gestionării frontierelor și a regimurilor vamale cu cele ale Uniunii, inclusiv în ceea ce privește combaterea infracționalității organizate și a contrabandei și contribuția la soluționarea pașnică a problemei transnistrene prin măsuri de consolidare a încrederii și prin monitorizarea prezenței la segmentul transnistrean al frontierei dintre Republica Moldova și Ucraina; încurajează guvernul Republicii Moldova să continue să promoveze un mediu favorabil soluționării conflictelor și să sprijine activitățile care sporesc încrederea și contactele interpersonale între comunitățile divizate în urma conflictelor; consideră că soluționare constructivă a problemei transnistrene va aduce stabilitate și prosperitate nu numai Republicii Moldova, ci și regiunii mai extinse; 31. invită Republica Moldova, Federația Rusă, statele membre ale UE și alți parteneri internaționali să coopereze la eliminarea și distrugerea totală a celor aproximativ 20 000 de tone de muniție veche din perioada sovietică depozitată în depozitul de muniție de la Cobasna, care reprezintă un pericol grav pentru populația de pe ambele maluri ale Nistrului, deoarece a expirat de mult timp; își exprimă îngrijorarea în legătură cu numeroasele exerciții militare desfășurate de armata rusă în Transnistria și invită Federația Rusă să își retragă complet, necondiționat și în mod organizat forțele și armamentul din regiunea Transnistria, în concordanță cu solicitările repetate ale autorităților Republicii Moldova și cu respectarea suveranității și integrității sale teritoriale; 32. își exprimă îngrijorarea în legătură cu deteriorarea situației drepturilor omului în regiunea transnistreană, în special în legătură cu persecutarea persoanelor care emit opinii critice la adresa administrației de facto și față de desfășurarea armatei ruse și cu restricțiile impuse adunărilor publice și activităților ONG-urilor locale; reamintește Federației Ruse responsabilitatea pe care o are în ceea ce privește respectarea drepturilor omului în regiunea Transnistria, fapt confirmat de mai multe hotărâri ale Curții Europene a Drepturilor Omului (CEDO); invită autoritățile ruse să respecte toate hotărârile CEDO privind încălcarea drepturilor omului și a dreptului la libertate și securitate în regiunea Transnistria; 33. felicită autoritățile Republicii Moldova pentru sprijinul oferit regiunii Transnistria în contextul pandemiei de COVID-19, inclusiv prin donarea a 10 % din vaccinurile sale, formarea personalului medical și prelucrarea testelor pentru COVID-19; 34. salută decizia Consiliului de a acorda asistență în valoare de 7 milioane EUR în cadrul Instrumentului european pentru pace forțelor armate ale Republicii Moldova pentru achiziționarea de echipamente medicale și de echipamente de eliminare a munițiilor explozive; încurajează SEAE și Consiliul să continue să își extindă domeniile de cooperare cu Republica Moldova și să sprijine consolidarea capacității sectorului apărării prin măsuri de asistență în cadrul acestui instrument; 35.
încurajează autoritățile Republicii Moldova să utilizeze în continuare asistența potențială oferită de Instrumentul european pentru pace în cadrul programelor anuale ulterioare, pentru a-și consolida capacitatea de combatere a amenințărilor cibernetice și hibride; solicită instituțiilor UE să includă Republica Moldova în noi formate de cooperare privind securitatea cibernetică, amenințările hibride și investigațiile privind infracționalitatea informatică, inclusiv prin implicarea în aceste eforturi a noului Centru european de competențe în domeniul industrial, tehnologic și de cercetare în materie de securitate cibernetică;
Statul de drept și buna guvernare 36. reiterează importanța fundamentală a reformei justiției, care consolidează în special independența și competențele sistemului judiciar, precum și a luptei împotriva corupției; recunoaște amploarea provocării cu care se confruntă autoritățile și le încurajează să se concentreze asupra priorităților stabilite; ia act de angajamentul asumat de președinta Maia Sandu și de guvernul Nataliei Gavrilița de a-și întemeia politicile pe hotărârile Curții Constituționale din Republica Moldova; invită să se accelereze reforma în curs a justiției, inclusiv să se pună în aplicare modificările aduse Constituției în ceea ce privește justiția, care au fost votate de Parlamentul Republicii Moldova la 23 septembrie 2021, precum și Strategia privind asigurarea independenței și integrității sectorului justiției 2022-2025;